**SYNDSVEDKJENNINGAR/SYNDSERKJENNINGAR**

**Bøn om tilgiving for måten vi forvaltar på**

*Dei fem første ledda kan ev. lesast av fem ulike stemmer i kyrkjelyden. Siste leddet:* ***alle****.*

Tilgi oss, Gud,

at vi ikkje bryr oss når naturen blir øydelagd,

men vil hauste overdriven profitt utan respekt for livet.

Tilgi oss, Gud,

at vi driv vald mot jorda

og teier når skogen blir snauhogd og elvar og vassdrag ureina.

Tilgi oss, Gud,

når vi skiplar samspelet i naturen ved å utslette artar

og er i ferd med å øydeleggje det vi sjølv ikkje ser nytte i.

Tilgi oss, Gud,

at vi ivrar så sterkt etter å forbruke at vi gløymer dei som kjem etter oss,

og er for opptekne av dagen i dag til å tenkje på morgondagen.

Tilgi oss, Gud,

at vi er så arrogante og trur vi er midtpunktet i universet

og ikkje ivrar nok etter å ta vare på skaparverket ditt.

**Lær oss, ved din nåde,**

**å elske alle dine skapningar, våre systrer og brør,**

**og ta vare på livet i alt sitt mangfald.**

*© José Carlos de Souza, Brasil. O: Estrid Hessellund, 2006*

**Syndsvedkjenning**

Gud, du som elskar oss utan atterhald

og er kjelda til liv og fellesskap,

vi sannar vår likesæle og at vi er med på å øydeleggje livet.

Når isen smeltar og klimaet endrar seg, når vatn, luft og jord blir ureina,

tilgi oss då vår skuld i Jesu Kristi namn.

*Etter Kirkens Bymisjon (ved Sindre Eide)*

**KYRIEROP/KYRIELITANI**

**Kyrielitani**

Allmektige Gud, skapar og livgivar.

Vi høyrer til ditt vakre,

men sårbare skaparverk.

Vi har ansvar for å verne om,

nære og respektere det.

Vi har svikta ansvaret vårt.

Derfor roper vi:

**Kyrie eleison** *(kan syngjast eller seiast fram).*

Jorda er vår mor

og vårt opphav, som gir oss føde.

Kvart frø i jordemørket

rører seg ved din skaparvilje.

Når jorda blir øydelagd og forgifta

fordi vi er grådige og tenkjer kortsiktig,

svik vi vårt opphav og din vilje.

Derfor roper vi:

**Kyrie eleison.**

Jorda er ein planet full av vatn.

Havet er fostervatnet vårt.

Alt liv blir halde oppe ved ditt skapande vatn:

menneske, planter, fiskar og dyr.

Når vatnet blir ureina,

vender det seg mot oss og framtida vår.

Derfor roper vi:

**Kyrie eleison.**

Lufta er livsens andedrag,

pusterommet for jorda.

Kvar pust er ei påminning

om di skapande kraft.

Når lufta blir ureina,

skader ho lungene til jorda,

og di skaparmakt blir krenkt.

Derfor roper vi:

**Kyrie eleison.**

*Per Harling (ECEN hefte 2006.)O: Estrid Hessellund*

**LOVSONGAR. GLORIA**

**’Ærefrykt for skaparverket’**

Herre, du som rår over universet,

vi lovsyng deg

for skaparverket,

for det underet verdsaltet er,

for alt vakkert på jorda

og for rikdommane på kloden.

Lat oss ikkje misbruke dine gåver til eigen fordel,

men hjelp oss å bruke dei til gagn for alle menneske og til ære for ditt namn.

*Frå ”Bønnebok for den katolske kirke”, s. 322*